GULF ตั้ง “กัลฟ์ อินโนวา” ลุยธุรกิจดิจิทัล ทุนจดทะเบียน 10 ลบ.
GULF ตั้ง “กัลฟ์ อินโนวา” เพื่อดำเนินธุรกิจโครงสร้างพื้นฐานด้านดิจิทัล และบริการที่เกี่ยวข้อง ด้วยทุนจดทะเบียน 10 ลบ. ถือหุ้นในสัดส่วนร้อยละ 100

16 ธ.ค. 2564

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า เนื่องด้วยปัจจุบันเศรษฐกิจของประเทศไทยถูกขับเคลื่อนด้วยนวัตกรรมและเทคโนโลยีมากขึ้น บริษัทฯ จึงได้มีนโยบายในการขยายธุรกิจและเสริมสร้างความแข็งแกร่งในอุตสาหกรรมดิจิทัล เพื่อรองรับการเติบโตอย่างก้าวกระโดดของความต้องการใช้งานโครงสร้างพื้นฐานด้านดิจิทัลในประเทศไทย ดังนั้น เมื่อวันที่ 16 ธันวาคม 2564 คณะกรรมการบริษัทฯ จึงได้มีมติอนุมัติให้จัดตั้ง บริษัท กัลฟ์ อินโนวา จำกัด ซึ่งเป็นบริษัทย่อยที่บริษัทฯ ถือหุ้นในสัดส่วนร้อยละ 100 โดยมีทุนจดทะเบียน 10 ล้านบาท
ทั้งนี้จัดตั้งขึ้นเพื่อดำเนินธุรกิจโครงสร้างพื้นฐานด้านดิจิทัล และบริการที่เกี่ยวข้อง รวมถึงการร่วมลงทุนกับพันธมิตรเพื่อผนึกความเชี่ยวชาญของแต่ละฝ่าย และนำข้อมูลมาใช้ในการสร้างดิจิทัลแพลตฟอร์ม (Digital Platform) ในอนาคต